[Foto’s] Storm saai verwoesting in Oos-RandSwaar reën in die Oos-Rand op 9 November 2016 Foto via Boksburg Advertiser Minstens een persoon is Woensdag dood tydens swaar reën in die Oos-Rand. ŉ Woordvoerder van Acsa het aan Maroela Media bevestig sommige vlugte by OR Tambo Internasionale Lughawe word herlei. Athlenda Mathe, woordvoerder van Netcare 911, het gesê paramedici is op die toneel op die N3 naby die Linksfield-afrit waar verskeie voertuie deur die water meegesleur is. Sy het bevestig een persoon is op die toneel dood verklaar deur paramedici. “Ons kan bevestig ons is besig met ŉ soek- en reddingsoperasie. Die brandweer is op soek na persone wat moontlik verdrink het,” het sy gesê. “Sommige persone het hul voertuie verlaat.” Verskeie paaie in die Oos-Rand het Woensdagmiddag oorstroom tydens ŉ swaar reën. Motoriste word aangeraai om die gebied te vermy. Die Gillooly-wisselaar is gesluit nadat paaie in die gebied oorstroom het. Die Linksfield-afrit op die N3 is na bewering ook oorstroom. Rob Byrne, woordvoerder van Traffic SA, het bevestig die enigste moontlikheid om OR Tambo-lughawe te bereik van die noorde is deur Allandale/Zuurfontein. Die gebiede wat deur die vloede geraak word, is Bryanston, Bedfordview, Boksburg, Germiston en Kempton Park en omliggende dele.